‘Zuma moet teruggaan tronk toe’ – AfriForumOudpres. Jacob Zuma (Junie 2020) (Foto: Kim Ludbrook/AFP) Mediese verslae wys wél dat oudpres. Jacob Zuma terminaal siek en onkapabel is. Die besluit om Zuma op mediese parool te plaas, was dus wettig. Só het ŉ regsverteenwoordiger Dinsdag namens die kommissaris van korrektiewe dienste in die hof aangevoer. AfriForum het tydens ŉ virtuele hofsitting oor die besluit om parool aan Zuma toe te staan, gesê dit is belangrik dat die hof verklaar of die besluit wat deur Arthur Fraser, voormalige kommissaris van korrektiewe dienste, geneem is, wel wettig is al dan nie. FJ Labuschagne, AfriForum se regsverteenwoordiger in die saak, het aangevoer dat Fraser se besluit inderdaad onwettig was en tersyde gestel moet word, waarna Zuma weer aan die departement van korrektiewe dienste oorgegee moet word om die res van sy 15 maande vonnis uit te dien. AfriForum het voorts gesê die organisasie is bekommerd dat die nuwe waarnemende kommissaris van korrektiewe dienste, Makgothi Thobakgale, klaarblyklik Fraser se beweerde onwettige besluit om mediese parool toe te staan, ondersteun. Labuschagne verwys onder meer na Thobakgale se verklaring dat hy met Fraser se besluit saamstem en verantwoordelikheid vir dié besluit neem. Adv. Sy Mphahlele, regsverteenwoordiger vir die kommissaris van korrektiewe dienste, het egter op sy beurt bewerings dat dié besluit onwettig is, ontken. Hy voer onder meer aan dat die mediese paroolraad toepaslike mediese verslae – onder andere deur Zuma se militêre dokters – geïgnoreer het en dat dié wel voldoende bewys dat Zuma aan ŉ terminale siekte of chroniese toestand ly. Hy het egter nie uitgebrei oor wat dié siektetoestande is nie. Volgens hom bewys dié verslae ook dat Zuma inderdaad fisiek onkapabel is. Oor die applikante se versoek dat Zuma moet teruggaan tronk toe en dat sy vrylating op mediese parool nié as deel van sy 15 maande vonnis ingereken moet word nie, het Mphahlele gesê dit sal “grof onregverdig wees” indien die hof wel Fraser se besluit tersyde stel.